Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 839/11/7701	Bardejov, 24.2.2012
EEČ : 2-54-3-2012

U Z N E S E N I E

Trestná vec:	obvinený XXXXX 
Prečin:	ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Bardejov
Rozhodnutie:
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX, , Slovensko
Okresnému dopravnému inšpektorátu Okresného riaditeľstva  PZ, oddeleniu bezpečnosti cestnej premávky a dopravných evidencií.
Skutková veta:
Dňa 16. 11. 2011 v čase o 13.37 hod. v stave vylučujúcom spôsobilosť, ktorý si privodil vplyvom návykovej látky s koncentráciou 0,83 ml etylalkoholu na liter vydychovaného vzduchu viedol nemotorové vozidlo - bicykel po miestnej komunikácii v obci Marhaň, okr. Bardejov. 
Právna veta:
pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
	Poverený príslušník PZ uznesením sp. zn.: ORP-47/DI-BJ-2011 zo dňa 16. 11. 2011 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX, nar. XXXXX, trvale bytom XXXXX, okr. Bardejov, za prečin ohrozenia pod vplyvom návykovej látky podľa § 289 ods. 1 Trestného zákona na tom skutkovom základe tak, ako je uvedený vo výrokovej časti tohto uznesenia. 

            Preskúmaním na vec sa vzťahujúceho vyšetrovacieho spisu po ukončení skráteného vyšetrovania bolo zistené, že skutok, pre ktorý sa vedie trestné stíhanie, nie je možné kvalifikovať ako prečin ohrozenia pod vplyvom návykovej látky podľa § 289 ods. 1 Tr. zákona, avšak tento je možné kvalifikovať ako priestupok proti bezpečnosti a plynulosti cestnej premávky podľa § 22 ods. 1 písm. e/ zákona SNR č. 372/1990 Zb. o priestupkoch v znení neskorších zmien a doplnkov (ďalej len "zákon o priestupkoch").  

	Prečinu ohrozenia pod vplyvom návykovej látky podľa ustanovenia § 289 ods. 1 Trestného zákona sa dopustí ten, kto vykonáva v stave vylučujúcom spôsobilosť, ktorý si privodil vplyvom návykovej látky, zamestnanie alebo inú činnosť, pri ktorých by mohol ohroziť život alebo zdravie ľudí alebo spôsobiť značnú škodu na majetku. 

            Takéto ohrozenie však všeobecne nevyplýva z jazdy podnapitého bicyklistu, a to s prihliadnutím na kinetickú silu bicykla, na rozdiel od motorového vozidla, ktoré svojou váhou a motorickou silou môže spôsobiť závažnejšie deštruktívne následky. Práve z hľadiska možných deštruktívnych následkov nie je teda jazda cyklistu v stave vylučujúcom spôsobilosť činnosťou, pri ktorej by mohol ohroziť život alebo zdravie ľudí alebo spôsobiť značnú škodu na majetku. 

            Takúto jazdu na bicykli je však možné kvalifikovať ako priestupok podľa § 22 ods. 1 písm. e/ zákona o priestupkoch (ako vodič počas vedenia vozidla požije alkohol alebo vedie vozidlo v takom čase po jeho požití, keď sa na základe vykonaného vyšetrenia podľa osobitného predpisu alkohol ešte nachádza v jeho organizme). 

	Poukazujúc na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia a vec podľa § 214 ods. 1 Tr. poriadku postúpiť na prejednanie Okresnému dopravnému inšpektorátu OR PZ SR v Bardejove, oddelenie bezpečnosti cestnej premávky a dopravných evidencií.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Tuleja
prokurátor